Stel hoender vry van BTW, vra Astral | Netwerk24
Stel hoender vry van BTW, vra Astral
Deur Vida Booysen 15 Maart 2018 16:19
Suid-Afrikaners eet gemiddeld 40 kg hoender per persoon per jaar.Foto: Vida Booysen
Dis dalk gepas dat die regering die lys van basiese goedere wat vrygestel is van belasting op toegevoegde waarde (BTW) heroorweeg.
Só sê Chris Schutte, uitvoerende hoof van Astral, die land se grootste pluimveemaatskappy.
“Daar is 25 jaar laas enige aanpassings aan die basiese voedselmandjie van belastingvrye voedselsoorte gedoen. Intussen het die verbruikerslandskap heelwat verander,” sê Schutte.
Hoender as die goedkoopste bron van vleisproteïen in Suid-Afrika maak nou ’n groot deel van die basiese dieet van die Suid-Afrikaanse bevolking uit.
Suid-Afrikaners eet gemiddeld bykans 40 kg hoender per persoon per jaar.
“Hoender is duidelik ’n eerste keuse vir Suid-Afrikaanse verbruikers en ons bevraagteken waarom die tesourie dit nie vrystel van belasting nie,” sê Schutte.
Hy wys daarop dat die inname van hoender heelwat meer is as enige ander vleissoort.
Die onlangse verhoging van 1 persentasiepunt in die BTW-koers gaan verbruikers seermaak en die koste van voedsel sal beslis negatief daardeur geraak word, sê Schutte.
“Astral ondersteun enige gesprekvoering om die basiese voedselmandjie te herevalueer – en ons glo hoender as ’n kostedoeltreffende en voordelige bron van vleisproteïen behoort, soos geblikte visprodukte, ook van BTW vrygestel te word.”
Meer oor: Astral | Ekonomie | Btw | Hoender | Belasting | Landbou
EU lê weer eier oor invoer-hoender
Vakbond, drukgroep betoog teen goedkoop invoer
VSA: Begin van handelsoorlog?